Visit Site
Recommended byColombia
ఓవైపు ధోనీ ఇబ్బంది పడుతుంటే.. అర్ధ సెంచరీ పూర్తిచేసిన తరవాత జాదవ్ తన బ్యాటింగ్ స్టైల్‌ను మార్చేశాడు. ఎడాపెడా షాట్లు ఆడుతూ స్టేడియంలోని భారత అభిమానులను ఉర్రూతలూగించాడు. మ్యాచ్ అనంతరం జరిగిన మీడియా సమావేశంలో పాల్గొన్న కేదార్ జాదవ్.. ‘ధోనీ ఇబ్బంది పడుతుండటం వల్లే మీరు అటాకింగ్ షాట్స్ ఆడారా’ అని అడిగిన ప్రశ్నకు.. ‘కాదు. మా ఇద్దరిలో ఒకరు రిస్క్ తీసుకోవాలని అనుకున్నాం. నేనెప్పుడూ నాలుగో స్థానంలో బ్యాటింగ్‌కు వస్తాను. కాబట్టి అన్ని రకాల షాట్స్ ఆడటానికి నాకు ఎక్కువ అవకాశం ఉంటుంది’ అని సమాధానం ఇచ్చారు.
‘నేనెప్పుడూ వినూత్నమైన షాట్లు ఆడటానికి ప్రయత్నిస్తుంటాను. అలాంటి షాట్లు నేను ఆడగలననే నమ్మకం నాకు ఉంది. ధోనీ ఆట అలా కాదు.. ప్రత్యర్థిపై ఒత్తిడి పెంచేలా ఉంటుంది. ధోనీ ఎక్కువ సేపు క్రీజులో ఉంటే అవతలి జట్టుపై ఒత్తిడి పెరిగిపోతుంది. మేమిద్దరం క్రీజులో ఉన్నప్పుడు మహి భాయ్‌ని నేనొక్కటే అడుగుతాను.. నువ్వు అవతలి వికెట్ దగ్గరే ఉండు, నాకు వీలైనంత ఎక్కువ ఆత్మవిశ్వాసాన్ని ఇవ్వు అని. 50 పూర్తిచేసిన తరవాత నా సహజసిద్ధమైన ఆటను ఆడాను. దీనికి కారణం మరో ఎండ్‌లో ధోనీ ఉండడమే’ అని జాదవ్ వెల్లడించాడు.
తానెప్పుడూ ధోనీతో సమయం గడపడానికి ఇష్టపడతానని, ఆయన నుంచి వీలైనంత ఎక్కువ నేర్చుకోవడానికి ప్రయత్నిస్తానని జాదవ్ చెప్పాడు. ‘దీన్ని మాటల్లో ఎలా చెప్పాలో నాకు తెలియదు కానీ, నేను మహి భాయ్‌ని చూసినప్పుడల్లా నాలో ఆత్మవిశ్వాసం అమాంతం పెరిగిపోతుంది. ప్రతి ఆటగాడిలో దాగి ఉన్న ప్రతిభను ధోనీ బయటికి తీయగలడు. అందుకే ప్రతి ఒక్కరూ ఆయన్ని ఎంతో ప్రేమిస్తారు’ అని ధోనీపై జాదవ్ ప్రశంసల వర్షం కురిపించాడు. ఎంఎస్ ధోనీ , విరాట్ కోహ్లీ తమ కెరీర్‌లో ఎంతో సాధించారని, దానిలో 10 నుంచి 15 శాతం సాధించినా గొప్పేనని జాదవ్ అభిప్రాయపడ్డాడు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.